CELEX: 32021D0031
Language: fi
Date: 2021-01-13 00:00:00
Title: Komission täytäntöönpanopäätös (EU) 2021/31, annettu 13 päivänä tammikuuta 2021, Euroopan parlamentin ja neuvoston asetuksen (EU) 2018/1862 soveltamissäännöistä sellaisten tietoja koskevien vähimmäislaatuvaatimusten ja teknisten eritelmien osalta, joita sovelletaan valokuvien, DNA-tunnisteiden ja sormenjälkitietojen tallentamisessa Schengenin tietojärjestelmään (SIS) poliisiyhteistyön ja rikosoikeudellisen yhteistyön alalla, sekä komission täytäntöönpanopäätöksen (EU) 2016/1345 kumoamisesta (tiedoksiannettu numerolla C(2020) 9228)

18.1.2021   
               
               
                  FI
               
               
                  Euroopan unionin virallinen lehti
               
               
                  L 15/1
               
            
         KOMISSION TÄYTÄNTÖÖNPANOPÄÄTÖS (EU) 2021/31,
         annettu 13 päivänä tammikuuta 2021,
         Euroopan parlamentin ja neuvoston asetuksen (EU) 2018/1862 soveltamissäännöistä sellaisten tietoja koskevien vähimmäislaatuvaatimusten ja teknisten eritelmien osalta, joita sovelletaan valokuvien, DNA-tunnisteiden ja sormenjälkitietojen tallentamisessa Schengenin tietojärjestelmään (SIS) poliisiyhteistyön ja rikosoikeudellisen yhteistyön alalla, sekä komission täytäntöönpanopäätöksen (EU) 2016/1345 kumoamisesta
         
            
               (tiedoksiannettu numerolla C(2020) 9228)
            
         
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon Schengenin tietojärjestelmän (SIS) perustamisesta, toiminnasta ja käytöstä poliisiyhteistyössä ja rikosasioissa tehtävässä oikeudellisessa yhteistyössä, neuvoston päätöksen 2007/533/YOS muuttamisesta ja kumoamisesta sekä Euroopan parlamentin ja neuvoston asetuksen (EY) N:o 1986/2006 ja komission päätöksen 2010/261/EU kumoamisesta 28 päivänä marraskuuta 2018 annetun Euroopan parlamentin ja neuvoston asetuksen (EU) 2018/1862 (1) ja erityisesti sen 42 artiklan 5 kohdan,
         sekä katsoo seuraavaa:
         
                     (1)
                  
                  
                     Poliisiyhteistyön ja rikosoikeudellisen yhteistyön alalla käytettävä Schengenin tietojärjestelmä, jäljempänä ’SIS-järjestelmä’, sisältää kuulutuksia henkilöistä ja esineistä, joita kansalliset toimivaltaiset viranomaiset etsivät korkean turvallisuustason varmistamiseksi vapauden, turvallisuuden ja oikeuden alueella.
                  
               
                     (2)
                  
                  
                     Asetuksen (EU) 2018/1862 20 artiklan 3 kohdan mukaan SIS-järjestelmään henkilöistä tehtyihin kuulutuksiin voidaan tallentaa tietoluokkia, joihin kuuluvat muun muassa valokuvat, kasvokuvat, DNA-tunnisteet ja sormenjälkitiedot (viimeksi mainitut sisältävät sormenjäljet ja kämmenjäljet). Asetuksen (EU) 2018/1862 22 artiklan 1 kohdan mukaan tällaiset tiedot olisi tallennettava SIS-järjestelmään, jos ne ovat saatavilla.
                  
               
                     (3)
                  
                  
                     Asetuksen (EU) 2018/1862 42 artiklan 1 ja 3 kohdassa säädetään, että SIS-järjestelmässä olevaan kuulutukseen tallennettaville valokuville, kasvokuville, DNA-tunnisteille ja sormenjälkitiedoille tehdään laaduntarkastus sen varmistamiseksi, että ne täyttävät tietojen vähimmäislaatuvaatimukset ja tekniset eritelmät.
                  
               
                     (4)
                  
                  
                     On tarpeen vahvistaa täytäntöönpanotoimenpiteet, joissa täsmennetään tällaisten tietojen SIS-järjestelmään tallentamista koskevat vähimmäislaatuvaatimukset ja tekniset eritelmät.
                  
               
                     (5)
                  
                  
                     Asetuksen (EU) 2018/1862 43 artiklan 3 kohdan mukaan SIS-järjestelmään tallennettuihin sormenjälkitietoihin on oltava sallittua tehdä hakuja vakavan rikoksen tai terroriteon tekopaikalta löytyneiden täydellisten tai epätäydellisten sormenjälkien tai kämmenjälkien perusteella, jos voidaan osoittaa, että ne hyvin todennäköisesti kuuluvat vakavaan rikokseen tai terroritekoon syyllistyneelle henkilölle, edellyttäen, että haku tehdään samanaikaisesti jäsenvaltioiden kansallisissa sormenjälkitietokannoissa. Lisäksi jäsenvaltiot voivat asetuksen (EU) 2018/1862 40 artiklan nojalla tallentaa SIS-järjestelmään tuntemattomia etsintäkuulutettuja henkilöitä koskevia kuulutuksia, jotka sisältävät ainoastaan vakavan rikoksen tai terroriteon tekopaikalta löydetyt sormenjälkitiedot. Tällaisten sormenjälkitietojen SIS-järjestelmään siirtämiseen sovellettavien laatuvaatimusten laatimiseen olisi kiinnitettävä erityistä huomiota.
                  
               
                     (6)
                  
                  
                     Eritelmissä olisi vahvistettava ainoastaan laatutaso, jota edellytetään valokuvien tallentamiseksi SIS-järjestelmään, jotta niitä voidaan käyttää mainitun asetuksen 43 artiklan 1 kohdan mukaisesti henkilön henkilöllisyyden vahvistamiseksi. Henkilön tunnistamiseksi 43 artiklan 4 kohdan mukaisesti käytettävien valokuvien ja kasvokuvien tallentamiseksi SIS-järjestelmään edellytettävä laatutaso olisi vahvistettava myöhemmässä vaiheessa, kun kyseisessä artiklassa säädetyt edellytykset täyttyvät. Eu-LISAn olisi SIS II -järjestelmän neuvoa-antavaa ryhmää kuullen kehitettävä ja dokumentoitava tässä päätöksessä vahvistettujen standardien ja eritelmien tekniset yksityiskohdat SIS-järjestelmän rajapinnan määrittelyasiakirjaan ja yksityiskohtaisiin teknisiin eritelmiin. Jäsenvaltioiden, Euroopan unionin lainvalvontayhteistyöviraston, jäljempänä ’Europol’, Euroopan unionin rikosoikeudellisen yhteistyön viraston, jäljempänä ’Eurojust’, ja Euroopan raja- ja merivartioviraston olisi kehitettävä järjestelmiään kyseisissä asiakirjoissa esitettyjen eritelmien mukaisesti.
                  
               
                     (7)
                  
                  
                     Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyssä, Tanskan asemasta tehdyssä pöytäkirjassa N:o 22 olevien 1 ja 2 artiklan mukaisesti Tanska ei osallistunut asetuksen (EU) 2018/1862 hyväksymiseen, asetus ei sido Tanskaa eikä sitä sovelleta Tanskaan. Koska asetuksella (EU) 2018/1862 kuitenkin kehitetään Schengenin säännöstöä, Tanska ilmoitti 26 päivänä huhtikuuta 2019 kyseisen pöytäkirjan 4 artiklan mukaisesti päätöksestään saattaa asetus (EU) 2018/1862 osaksi kansallista lainsäädäntöään. Sen vuoksi Tanskan on kansainväliseen oikeuteen perustuvien velvoitteiden nojalla pantava tämä päätös täytäntöön.
                  
               
                     (8)
                  
                  
                     Irlanti osallistuu tähän päätökseen Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyssä, osaksi Euroopan unionia sisällytetystä Schengenin säännöstöstä tehdyssä pöytäkirjassa N:o 19 olevan 5 artiklan 1 kohdan sekä neuvoston päätöksen 2002/192/EY (2) 6 artiklan 2 kohdan mukaisesti.
                  
               
                     (9)
                  
                  
                     Islannin ja Norjan osalta tällä päätöksellä kehitetään niitä Schengenin säännöstön määräyksiä, joita tarkoitetaan Euroopan unionin neuvoston sekä Islannin tasavallan ja Norjan kuningaskunnan välisessä sopimuksessa viimeksi mainittujen osallistumisesta Schengenin säännöstön täytäntöönpanoon, soveltamiseen ja kehittämiseen (3) ja jotka kuuluvat neuvoston päätöksen 1999/437/EY (4) 1 artiklan G kohdassa tarkoitettuun alaan.
                  
               
                     (10)
                  
                  
                     Sveitsin osalta tällä päätöksellä kehitetään niitä Schengenin säännöstön määräyksiä, joita tarkoitetaan Euroopan unionin, Euroopan yhteisön ja Sveitsin valaliiton välisessä sopimuksessa Sveitsin valaliiton osallistumisesta Schengenin säännöstön täytäntöönpanoon, soveltamiseen ja kehittämiseen (5) ja jotka kuuluvat päätöksen 1999/437/EY 1 artiklan G kohdassa, luettuna yhdessä neuvoston päätöksen 2008/149/YOS (6) 3 artiklan kanssa, tarkoitettuun alaan.
                  
               
                     (11)
                  
                  
                     Liechtensteinin osalta tällä päätöksellä kehitetään niitä Schengenin säännöstön määräyksiä, joita tarkoitetaan Euroopan unionin, Euroopan yhteisön, Sveitsin valaliiton ja Liechtensteinin ruhtinaskunnan välisessä pöytäkirjassa Liechtensteinin ruhtinaskunnan liittymisestä Euroopan unionin, Euroopan yhteisön ja Sveitsin valaliiton väliseen sopimukseen Sveitsin valaliiton osallistumisesta Schengenin säännöstön täytäntöönpanoon, soveltamiseen ja kehittämiseen (7) ja jotka kuuluvat päätöksen 1999/437/EY 1 artiklan G kohdassa, luettuna yhdessä neuvoston päätöksen 2011/349/EU (8) 3 artiklan kanssa, tarkoitettuun alaan.
                  
               
                     (12)
                  
                  
                     Bulgarian ja Romanian osalta tämä päätös on vuoden 2005 liittymisasiakirjan 4 artiklan 2 kohdassa tarkoitettu Schengenin säännöstöön perustuva tai muuten siihen liittyvä säädös, ja sitä olisi tarkasteltava yhdessä neuvoston päätöksen 2010/365/EU (9) ja neuvoston päätöksen (EU) 2018/934 (10) kanssa.
                  
               
                     (13)
                  
                  
                     Kroatian osalta tämä päätös on vuoden 2011 liittymisasiakirjan 4 artiklan 2 kohdassa tarkoitettu Schengenin säännöstöön perustuva tai muuten siihen liittyvä säädös, ja sitä olisi tarkasteltava yhdessä neuvoston päätöksen (EU) 2017/733 (11) kanssa.
                  
               
                     (14)
                  
                  
                     Kyproksen osalta tämä päätös on vuoden 2003 liittymisasiakirjan 3 artiklan 2 kohdassa tarkoitettu Schengenin säännöstöön perustuva tai muuten siihen liittyvä säädös.
                  
               
                     (15)
                  
                  
                     Euroopan tietosuojavaltuutettua on kuultu Euroopan parlamentin ja neuvoston asetuksen (EU) 2018/1725 (12) 42 artiklan 1 kohdan mukaisesti, ja hän on antanut lausuntonsa 26 päivänä elokuuta 2020.
                  
               
                     (16)
                  
                  
                     Tässä päätöksessä säädetyt toimenpiteet ovat SIS/SIRENE-poliisikomitean lausunnon mukaiset,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Asetuksen (EU) 2018/1862 42 artiklassa tarkoitetussa valokuvien, DNA-tunnisteiden ja sormenjälkitietojen tallentamisessa SIS-järjestelmään on noudatettava tämän päätöksen liitteessä vahvistettuja tietojen vähimmäislaatuvaatimuksia ja teknisiä eritelmiä.
         
         
            2 artikla
            Kumotaan komission täytäntöönpanopäätös (EU) 2016/1345 (13).
         
         
            3 artikla
            Tämä päätös on osoitettu jäsenvaltioille, Euroopan unionin lainvalvontayhteistyövirastolle, Euroopan unionin rikosoikeudellisen yhteistyön virastolle ja Euroopan raja- ja merivartiovirastolle.
         
         
            Tehty Brysselissä 13 päivänä tammikuuta 2021.
            
               
                  Komission puolesta
               
               Ylva JOHANSSON
               
                  Komission jäsen
               
            
         
         
            (1)  EUVL L 312, 7.12.2018, s. 56.
         
            (2)  Neuvoston päätös 2002/192/EY, tehty 28 päivänä helmikuuta 2002, Irlannin pyynnöstä saada osallistua joihinkin Schengenin säännöstön määräyksiin (EYVL L 64, 7.3.2002, s. 20).
         
            (3)  EYVL L 176, 10.7.1999, s. 36.
         
            (4)  Neuvoston päätös 1999/437/EY, tehty 17 päivänä toukokuuta 1999, tietyistä Euroopan unionin neuvoston, Islannin tasavallan ja Norjan kuningaskunnan välillä näiden kahden valtion osallistumisesta Schengenin säännöstön täytäntöönpanoon, soveltamiseen ja kehittämiseen tehdyn sopimuksen yksityiskohtaisista soveltamissäännöistä (EYVL L 176, 10.7.1999, s. 31).
         
            (5)  EUVL L 53, 27.2.2008, s. 52.
         
            (6)  Neuvoston päätös 2008/149/YOS, tehty 28 päivänä tammikuuta 2008, Euroopan unionin, Euroopan yhteisön ja Sveitsin valaliiton välisen, Sveitsin valaliiton osallistumista Schengenin säännöstön täytäntöönpanoon, soveltamiseen ja kehittämiseen koskevan sopimuksen tekemisestä Euroopan unionin puolesta (EUVL L 53, 27.2.2008, s. 50).
         
            (7)  EUVL L 160, 18.6.2011, s. 21.
         
            (8)  Neuvoston päätös 2011/349/EU, annettu 7 päivänä maaliskuuta 2011, Liechtensteinin ruhtinaskunnan liittymisestä Euroopan unionin, Euroopan yhteisön ja Sveitsin valaliiton väliseen sopimukseen, joka koskee Sveitsin valaliiton osallistumista Schengenin säännöstön täytäntöönpanoon, soveltamiseen ja kehittämiseen, Euroopan unionin, Euroopan yhteisön, Sveitsin valaliiton ja Liechtensteinin ruhtinaskunnan välillä tehtävän pöytäkirjan tekemisestä Euroopan unionin puolesta, erityisesti rikosasioita koskevan oikeudellisen yhteistyön ja poliisiyhteistyön osalta (EUVL L 160, 18.6.2011, s. 1).
         
            (9)  Neuvoston päätös 2010/365/EU, annettu 29 päivänä kesäkuuta 2010, Schengenin tietojärjestelmää koskevien Schengenin säännöstön määräysten soveltamisesta Bulgarian tasavallassa ja Romaniassa (EUVL L 166, 1.7.2010, s. 17).
         
            (10)  Neuvoston päätös (EU) 2018/934, annettu 25 päivänä kesäkuuta 2018, Schengenin tietojärjestelmää koskevien Schengenin säännöstön jäljellä olevien määräysten voimaansaattamisesta Bulgarian tasavallassa ja Romaniassa (EUVL L 165, 2.7.2018, s. 37).
         
            (11)  Neuvoston päätös (EU) 2017/733, annettu 25 päivänä huhtikuuta 2017, Schengenin tietojärjestelmää koskevien Schengenin säännöstön määräysten soveltamisesta Kroatian tasavallassa (EUVL L 108, 26.4.2017, s. 31).
         
            (12)  Euroopan parlamentin ja neuvoston asetus (EU) 2018/1725, annettu 23 päivänä lokakuuta 2018, luonnollisten henkilöiden suojelusta unionin toimielinten, elinten ja laitosten suorittamassa henkilötietojen käsittelyssä ja näiden tietojen vapaasta liikkuvuudesta sekä asetuksen (EY) N:o 45/2001 ja päätöksen N:o 1247/2002/EY kumoamisesta (EUVL L 295, 21.11.2018, s. 39).
         
            (13)  Komission täytäntöönpanopäätös (EU) 2016/1345, annettu 4 päivänä elokuuta 2016, toisen sukupolven Schengenin tietojärjestelmän (SIS II) sormenjälkitietueiden tiedonlaatua koskevista vähimmäisvaatimuksista (EUVL L 213, 6.8.2016, s. 15).
      
      
         
            LIITE
            Valokuvien, DNA-tunnisteiden ja sormenjälkitietojen käyttöä SIS-järjestelmässä koskevat tietojen vähimmäislaatuvaatimukset ja tekniset eritelmät
            1.   Sormenjälkitiedot
            
            1.1   
                  SIS-järjestelmässä käytettävien sormenjälkitietojen luokat
               
            
            SIS-järjestelmässä voidaan käyttää seuraavia sormenjälkitietojen luokkia:
            
                        a)
                     
                     
                        painamalla otetut sormenjäljet, mukaan lukien painamalla otetut peukalon tarkistusjäljet ja painamalla otetut neljän muun sormen tarkistusjäljet;
                     
                  
                        b)
                     
                     
                        pyöräyttämällä otetut sormenjäljet;
                     
                  
                        c)
                     
                     
                        kämmenjäljet;
                     
                  
                        d)
                     
                     
                        rikospaikkasormenjäljet: tutkittavina olevien terrorismirikosten tai muiden vakavien rikosten tekopaikalta löytynyt, alkuperältään tuntematon täydellinen tai epätäydellinen sormenjälkien sarja;
                     
                  
                        e)
                     
                     
                        rikospaikkakämmenjäljet: tutkittavina olevien terrorismirikosten tai muiden vakavien rikosten tekopaikalta löytynyt, alkuperältään tuntematon täydellinen tai epätäydellinen kämmenjälkien sarja.
                     
                  1.2   
                  Sallitut sormenjälkitietojen muodot
               
            
            Jäsenvaltiot voivat siirtää SIS-keskusjärjestelmään
            
                        a)
                     
                     
                        tietoja, jotka on kerätty kansallisella tasolla sormenjälkilukijoilla, joilla pystytään keräämään ja segmentoimaan enintään kymmenen yksittäistä, pyöräyttämällä tai painamalla taikka molemmin tavoin otettua sormenjälkeä;
                     
                  
                        b)
                     
                     
                        musteen avulla otettuja sormenjälkiä ja kämmenjälkiä, jotka on otettu pyöräyttämällä tai painamalla taikka molemmin tavoin ja jotka on skannattu digitaaliseen muotoon asianmukaisella laadulla ja resoluutiolla.
                     
                  Asetuksen (EU) 2018/1862 43 artiklan 2 kohdassa määritellyn SIS-keskusjärjestelmään sisältyvän automaattisen sormenjälkien tunnistusjärjestelmän (CS-SIS AFIS -järjestelmä) on oltava yhteensopiva ja yhteentoimiva a ja b alakohdassa mainittujen sormenjälkitietojen tallennusmuotojen kanssa.
            1.3   
                  Tietojen vähimmäislaatuvaatimukset ja tekniset eritelmät
               
            
            1.3.1   Tiedostomuoto ja pakkausmuoto (”sormenjälkitietosäilö”)
            
            Sormenjälkitietojen siirrossa SIS-järjestelmään käytettävän syöttömuodon (”sormenjälkitietosäilö”) on oltava ANSI/NIST (1)-binäärimuotoon perustuvan SIS-NIST-standardin mukainen.
            SIS-keskusjärjestelmän teknisen tukitoiminnon (CS-SIS-keskus) tasolle perustetaan SIS-NIST-tarkistustoiminto, jolla tarkistetaan, onko siirretty sormenjälkitietosäilö määritetyn SIS-NIST-standardin mukainen.
            CS-SIS AFIS -järjestelmä hylkää sormenjälkitietosäilöt, jotka eivät ole määritetyn SIS-NIST-standardin mukaisia, eikä niitä tallenneta SIS-keskusjärjestelmään. Jos CS-SIS AFIS -järjestelmä hylkää vaatimustenvastaisen tiedoston, CS-SIS-keskus lähettää virheilmoituksen tiedot siirtäneelle jäsenvaltiolle.
            1.3.2   Kuvaformaatti ja resoluutio
            
            Jotta CS-SIS-keskus voi käsitellä 1.1 kohdan a, b ja c alakohdassa tarkoitettuja sormenjälki- ja kämmenjälkikuvia, niiden nimellisresoluution on oltava joko 1 000 pikseliä tuumalle (ppi) taikka 500 ppi ja harmaasävytason 256. Kuvat, joiden resoluutio on 500 ppi, on tallennettava käyttäen WSQ-formaattia, kun taas resoluutioltaan 1 000 ppi:n kuvien tallennusformaatin on oltava JPEG2000 (JP2).
            Jotta CS-SIS-keskus voi käsitellä 1.1 kohdan d ja e alakohdassa tarkoitettuja rikospaikkasormenjälki- ja rikospaikkakämmenjälkikuvia, niiden resoluution on oltava joko 500 ppi tai 1 000 ppi. Kuvat, joiden resoluutio on 500 ppi, on tallennettava käyttäen WSQ-formaattia, kun taas resoluutioltaan 1 000 ppi:n kuvien tallennusformaatin on oltava JPEG2000 (JP2). Molemmilla resoluutioilla tallennettujen kuvien osalta on käytettävä hukkaamatonta JPEG-tiivistystä.
            1.3.3   Sormenjälki- ja kämmenjälkikuvien tallentamisen ja käytön laatua koskevat kynnysarvot CS-SIS AFIS -järjestelmässä
            
            Jotta sormenjälkikuvat voidaan tallentaa ja jotta niitä voidaan käyttää CS-SIS AFIS -järjestelmässä, niiden on täytettävä SIS-järjestelmän rajapinnan määrittelyasiakirjassa ja yksityiskohtaisissa teknisissä eritelmissä vahvistetut laatua koskevat kynnysarvot.
            Jäsenvaltioiden suositellaan tarkistavan, että sormenjälkikuvat täyttävät laatua koskevat kynnysarvot, ennen kuin ne siirretään CS-SIS-keskukseen.
            CS-SIS AFIS -järjestelmään ei tallenneta vaatimustenmukaisia sormenjälkitietosäilöjä, jotka sisältävät laatua koskevia kynnysarvoja heikompilaatuisia sormenjälki- tai kämmenjälkikuvia, eikä niitä käytetä biometrisiin hakuihin. CS-SIS AFIS -järjestelmän hylkäämiä sormenjälkikuvia sisältäviä sormenjälkitietosäilöjä saa käyttää ainoastaan henkilön henkilöllisyyden vahvistamiseen asetuksen (EU) 2018/1862 43 artiklan 1 kohdan mukaisesti. CS-SIS-keskus lähettää tiedot siirtäneelle jäsenvaltiolle virheilmoituksen, kun CS-SIS AFIS -järjestelmä on hylännyt tiedoston kuvien heikon laadun vuoksi.
            1.3.4   Rikospaikkasormenjälki- ja rikospaikkakämmenjälkikuvien tallentamisen ja käytön laatua koskevat kynnysarvot CS-SIS AFIS -järjestelmässä
            
            Jotta rikospaikkasormenjälki- ja rikospaikkakämmenjälkikuvat voidaan hyväksyä CS-SIS AFIS -järjestelmään, niiden on täytettävä SIS-järjestelmän rajapinnan määrittelyasiakirjassa ja yksityiskohtaisissa teknisissä eritelmissä vahvistetut laatua koskevat kynnysarvot.
            CS-SIS AFIS -järjestelmään ei tallenneta vaatimustenmukaisia sormenjälkitietosäilöjä, jotka sisältävät laatua koskevia kynnysarvoja heikompilaatuisia rikospaikkasormenjälki- tai rikospaikkakämmenjälkikuvia. CS-SIS-keskus lähettää tiedot siirtäneelle jäsenvaltiolle virheilmoituksen, kun CS-SIS AFIS -järjestelmä on hylännyt tiedoston kuvien heikon laadun vuoksi.
            1.4   
                  Biometriset haut
               
            
            CS-SIS AFIS -järjestelmässä on biometrisen haun toiminto kaikentyyppisille sormenjälkikuville, jotka täyttävät 1.3.3 ja 1.3.4 kohdassa vahvistetut laatuvaatimukset.
            CS-SIS AFIS -järjestelmässä tehtävien biometristen hakujen eri luokkien suorituskykyvaatimukset ja biometrinen tarkkuus vahvistetaan SIS-järjestelmän rajapinnan määrittelyasiakirjassa ja yksityiskohtaisissa teknisissä eritelmissä.
            2.   Valokuvat
            
            Tallennettaessa valokuvia SIS-järjestelmään resoluution on oltava vähintään 480 × 600 pikseliä ja värisyvyyden 24 bittiä.
            3.   DNA-tunnisteet
            
            DNA-tunnisteen kuvaamiseen käytettävässä tiedostotyypissä on käytettävä XML-kieltä (Extensible Markup Language). Kuvattaessa SIS-järjestelmään tallennettavaa DNA-tunnistetta tiedoston rakenteen on oltava Combined DNA Index System (CODIS) (2) -standardin mukainen.
            
               (1)  Yhdysvaltojen kansallinen tietojärjestelmien standardi (American National Standard for Information Systems / National Institute of Standards and Technology).
            
               (2)  https://www.fbi.gov/services/laboratory/biometric-analysis/codis